**Najčastejšie kladené otázky (FAQ) k výzve na predkladanie žiadostí o nenávratný finančný príspevok na zvyšovanie atraktivity a konkurencieschopnosti verejnej osobnej dopravy vyhlásenej 6. decembra 2016**

**IROP-PO1-SC121-2016-12**

**a usmernenie k spôsobu klarifikácie povinných príloh ŽoNFP**

Otázka č.1:

V súvislosti s vyhlásením výzvy na predkladanie žiadostí o NFP na zvyšovanie atraktivity a konkurencieschopnosti verejnej osobnej dopravy, **kód výzvy: IROP-PO1-SC121-2016-12** Vás žiadame o usmernenie, či sa môžeme ako mesto s počtom obyvateľov mesta - 26 tis zapojiť do výzvy. Žiadne obmedzenie sme vo výzve nenašli, preto si chceme overiť možnosti zapojenia.

Odpoveď:

Žiadateľ je povinný realizovať projekt na oprávnenom území. Pre posúdenie, či sa projekt bude realizovať na oprávnenom území, je rozhodujúce miesto realizácie projektu a nie miesto sídla žiadateľa.

Oprávneným miestom realizácie projektu na území menej a viac rozvinutého regiónu sú ťažiská osídlenia SR prvej a druhej úrovne (bratislavsko-trnavské, košicko-prešovské, banskobystricko-zvolenské, žilinsko-martinské, nitrianske, trenčianske, liptovskomikulášsko-ružombersko-dolnokubínske, lučenecko-rimavskosobotské, michalovsko-vranovsko-humenské, novozámocko-komárňanské, popradsko-spišskonovoveské, považskobystricko-púchovské, prievidzské)[[1]](#footnote-1) – obce, ktoré sú súčasťou ťažísk osídlenia 1. a 2. úrovne tvoria prílohu výzvy č. 10.

V prípade, že projekt bude realizovaný mimo uvedeného územia, musí mať projekt preukázateľný dopad na ťažiská osídlenia uvedené vyššie, pričom tieto musia mať z realizácie projektu preukázateľný úplný alebo prevažujúci prospech.

Riadiaci orgán pre IROP v tejto súvislosti zverejnil „Metodické usmernenie k preukázateľnému dopadu projektov špecifického cieľa 1.2.1 na oprávnené územie“, ktoré jednoznačne definuje spôsob možnosti aplikácie predmetnej zmeny výzvy pre jednotlivé aktivity. Usmernenie je zverejnené na webovom sídle Ministerstva pôdohospodárstva a rozvoja vidieka SR http://www.mpsr.sk/index.php?navID=47&sID=67&navID2=1197.

Otázka č. 2:

Mesto je vlastníkom zastávok verejnej autobusovej dopravy. V súčasnej dobe niektoré zastávky nespĺňajú platné technické normy a predpisy. Je potrebné vybudovať samostatné odbočovacie pruhy pre autobusy na miestnych komunikáciách, t. j. na komunikáciách vo vlastníctve mesta a rekonštruovať, resp. obnoviť prístrešky pre cestujúcich.

Je možné riešiť túto problematiku v rámci vyššie uvedenej výzvy? Ak áno, za akých podmienok? Čo je potrebné zo strany mesta splniť a dodržať?

Odpoveď:

V  rámci podmienky oprávnenosti aktivít projektu (č. 14) je uvedené:

V rámci typu aktivity C. je oprávnená realizácia nasledovných aktivít:

C.1. obnova a budovanie vyhradených jazdných pruhov pre verejnú osobnú dopravu,

C.3. rekonštrukcia, modernizácia a výstavba zastávok cestnej verejnej osobnej dopravy a integrovaných zastávok subsystémov verejnej osobnej dopravy (napr. spoločná združená zastávka električiek a autobusov, spoločná zastávka autobusov MHD a regionálnej dopravy).

V kontexte vyššie uvedeného je možné podporiť rekonštrukciu zastávok cestnej verejnej osobnej dopravy. Podpora budovania samostatných odbočovacích pruhov pre autobusy na miestnych komunikáciách, t. j. na komunikáciách vo vlastníctve mesta, je oprávnená za predpokladu, že ide o vyhradené jazdné pruhy pre verejnú osobnú dopravu.

Súčasťou projektu musí byť zároveň analýza socio-ekonomického prínosu projektu, ktorá obsahuje predovšetkým:

* *sociálno-ekonomické podmienky územia, ktoré sú relevantné pre projekt,*
* *inštitucionálne aspekty vrátane existujúcich politík a plánov rozvoja a ich cieľov,*
* *súčasnú vybavenosť infraštruktúrou a poskytovania služieb,*
* *vnímania a očakávania obyvateľstva vo vzťahu k službám, ktoré sa majú poskytovať.*

Záverom pripomíname, že oprávneným územím v zmysle výzvy sú ťažiská osídlenia SR prvej a druhej úrovne podľa Koncepcie územného rozvoja Slovenska 2001 v znení KURS 2011 (bratislavsko-trnavské, košicko-prešovské, banskobystricko-zvolenské, žilinsko-martinské, nitrianske, trenčianske, liptovskomikulášsko-ružombersko-dolnokubínske, lučenecko-rimavskosobotské, michalovsko-vranovsko-humenské, novozámocko-komárňanské, popradsko-spišskonovoveské, považskobystricko-púchovské, prievidzské) – obce, ktoré sú súčasťou ťažísk osídlenia 1. a 2. úrovne tvoria prílohu výzvy č. 10.

Otázka č. 3:

Je mesto oprávnené žiadať o NFP na informačné elektronické tabule, ktoré budú informovať o príchode najbližšieho spoja, na autobusovej stanici ktorá nie je majetkom mesta?

Odpoveď:

Oprávnenou aktivitou v rámci uvedenej výzvy je okrem iného - B.1. modernizácia existujúcich a zavádzanie nových integrovaných dopravných systémov  - technická podpora softvérového zabezpečenia (tarifné a informačné systémy, dispečerské systémy)  ako aj hardvérového vybavenia (predajné automaty označovače lístkov, informačné systémy pre cestujúcich pred/počas jazdy, atď. ako vyplýva z integrovaných dopravných systémov a/alebo integrovaných cestovných systémov). Súčasťou aktivity B.1. je modernizácia existujúcich a zavádzanie nových tarifných, informačných, dispečerských, komunikačných, zabezpečovacích systémov a systémov dynamickej preferencie vozidiel VOD - technická podpora softvérového zabezpečenia ako aj hardvérového vybavenia (palubné počítače, označovače lístkov a čipových kariet, vizuálne a akustické  informačné systémy pre cestujúcich pred/počas jazdy, predajné automaty, kamerové systémy, rádiokomunikačné zariadenia, radiče križovatiek s funkcionalitou preferencie VOD. Vyššie uvedené systémy by mali byť realizované so zreteľom na ich využívanie v existujúcich alebo pripravovaných integrovaných dopravných systémoch.

Jednou z podmienok poskytnutia príspevku relevantných k danej výzve je aj podmienka č. 23 „*Podmienka, že žiadateľ má vysporiadané majetkovo-právne vzťahy a povolenia na realizáciu aktivít projektu“*. V zmysle Príručky pre žiadateľa IROP, verzia 1.7, je v rámci splnenia uvedenej podmienky nevyhnutné predložiť *„Doklad preukazujúci majetkovo-právne vzťahy a povolenia na realizáciu aktivít projektu vo vzťahu k realizácii aktivít projektu“.* Projekt realizovaný **na nehnuteľnom majetku** musí spĺňať niektorú z alternatív uvedených v Príručke pre žiadateľa.

Otázka č. 4

Je mesto oprávnené žiadať o NFP na informačné moduly do autobusov aj v prípade, že tieto  autobusy nie sú majetkom mesta?  Moduly by boli majetkom mesta, len by sme ich namontovali dodávateľovi služieb do vozidiel. Je takýto postup možný?

Odpoveď:

V zmysle Príručky pre žiadateľa IROP, verzia 1.7:

Projekt realizovaný **na hnuteľných veciach** (napr. dopravných prostriedkoch), ktoré nie sú vo vlastníctve žiadateľa, musí obsahovať najmä niektorú z alternatív uvedených v Príručke pre žiadateľa.

Vysporiadané vlastnícke vzťahy sú jednou zo základných podmienok schválenia ŽoNFP, preto sa odporúča venovať náležitú pozornosť vypĺňaniu tejto časti dokumentácie. RO/SO si vyhradzuje právo z dôvodu identifikácie vzťahov k nehnuteľnostiam/hnuteľnému majetku vyžiadať ďalšie doklady. V závislosti od dotknutých stavebných objektov / nehnuteľných / hnuteľných vecí môže žiadateľ predkladať aj kombinácie uvedených požadovaných dokladov.

Zároveň upozorňujeme, že súčasťou výzvy na predkladanie ŽoNFP sú aj iné podmienky poskytnutia príspevku, ktoré musí žiadateľ/prijímateľ splniť na to, aby mu bol schválený a následne vyplatený príslušný nenávratný finančný príspevok.

Otázka č. 5:

Je povinnou prílohou žiadosti aj záverečný účet mesta za rok 2015?

Odpoveď:  
Povinnou prílohou pre overenie splnenia podmienky poskytnutia príspevku č. 7, že žiadateľ nie je podnikom v ťažkostiach, je v zmysle výzvy: **Účtovná závierka za posledné ukončené účtovné obdobie** (ak účtovná závierka nebola zverejnená v Registri účtovných závierok) **a čestné vyhlásenie** o súlade predloženej účtovnej závierky s tou, ktorá bola uložená v registri ALEBO **Čestné vyhlásenie žiadateľa** o zverejnení účtovnej závierky v Registri účtovných závierok. Za účtovnú závierku sa považuje účtovná závierka za posledné ukončené účtovné obdobie predchádzajúceho roku, ktorá je overená audítorom (v zmysle § 9 ods. 4 zákona č. 369/1990 Zb. o obecnom zriadení v znení neskorších predpisov, resp. v zmysle § 9 ods. 4 zákona č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov) **a záverečný účet schválený príslušným zastupiteľstvom**. V prípade, ak žiadateľ predkladá žiadosť o NFP pred vypracovaním Správy audítora k účtovnej závierke, žiadateľ predloží túto Správu RO/SO pre IROP pred  vydaním Rozhodnutia o schválení ŽoNFP.  Zároveň je k ŽoNFP v rámci dokladovania splnenia uvedenej podmienky povinné predložiť i **Prílohu č. 7a** **– Test podniku v ťažkostiach.**

Otázka č. 6:

Mesto má účtovnú závierku za rok 2015 zverejnenú v RÚZ <http://www.registeruz.sk> - čiže mali by sme predložiť iba čestné vyhlásenie. Záverečný účet však v RUZ nezverejňujeme, iba výročnú správu. Ako máme predložiť záverečný účet? Fyzicky - v papierovej kópii? Alebo stačí iba link na stránku mesta, kde je záverečný účet zverejnený?

Odpoveď:

V rámci splnenia podmienky poskytnutia príspevku č. 7 v prípade, že žiadateľ má zverejnenú účtovnú závierku v Registri účtovných závierok, predkladá **Čestné vyhlásenie žiadateľa** o zverejnení účtovnej závierky v Registri účtovných závierok a **Prílohu č. 7a** **– Test podniku v ťažkostiach.**

Otázka č. 7:

Je akceptovateľnou prílohou k žiadosti projektová dokumentácia pre vydanie stavebného povolenia alebo sa musí jednať o projektovú dokumentáciu pre realizáciu stavby?

Odpoveď:

V zmysle podmienky poskytnutia príspevku č. 23, že **žiadateľ má vysporiadané majetkovo-právne vzťahy a povolenia na realizáciu aktivít projektu**, je dokladom preukazujúcim splnenie uvedenej podmienky **príloha č. 15c ŽoNFP - Projektová dokumentácia stavby (overená autorizovanou osobou) vrátane výkazu výmer** (overená autorizovanou osobou), na základe ktorej bolo vydané právoplatné stavebné povolenie alebo oznámenie príslušného stavebného úradu, že nemá námietky voči predloženému stavebnému ohláseniu. Zároveň, žiadateľ predkladá **prílohu č. 15a ŽoNFP - Právoplatné rozhodnutie príslušného stavebného úradu alebo iné povolenie** podľa platnej legislatívy týkajúcej sa územného plánovania a stavebného poriadku vydané žiadateľovi resp. oznámenie stavebného úradu, že nemá námietky voči predloženému stavebnému ohláseniu (ak relevantné).

Otázka č. 8:

Musí byť súčasťou predloženej projektovej dokumentácie podrobný položkový rozpočet, alebo sa môže jednať o aproximatívny rozpočet? (rozpočet prepočítaný podľa plôch, stavebných materiálov a pod., nie však rozpracovaný do jednotlivých položiek) Môžeme pri tvorbe podrobného rozpočtu ŽoNFP vychádzať z tohto aproximatívneho rozpočtu?

Odpoveď:

Podmienka poskytnutia príspevku č. 15 výzvy, že **výdavky projektu sú oprávnené**, definuje, že dokladom preukazujúcim splnenie oprávnenosti výdavkom sú v rámci predloženej ŽoNFP nasledovné doklady:

**Príloha č. 11a ŽoNFP - Rozpočet projektu a Podrobný položkový rozpočet projektu** (Príloha č. 3.f.1a Rozpočet projektu Príručky pre žiadateľa)

**Príloha č. 11b ŽoNFP –** Podklady k rozpočtu projektu

**Príloha č. 11c ŽoNFP – Fotodokumentácia**

V zmysle vyššie uvedeného žiadateľ predkladá podrobný položkový rozpočet jednotlivých prác, tovarov a služieb, ktoré sú predmetom projektu, kde žiadateľ predkladá ocenený výkaz výmer vo formáte MS Excel. Nemôže sa teda jednať o aproximatívny rozpočet.

Otázka č. 9:

V rámci aktivity C3 je nutné rekonštruovať integrovanú zastávku subsystémov VOD, alebo je v rámci aktivity možné **rekonštruovať zastávku MAD** a k nej pričleniť aktivitu C5 systém Park&Ride?

Musí byť na parkovisku v zmysle aktivity c5 výzvy inštalovaný **systém chytrého parkovania**?

C.3. rekonštrukcia,  modernizácia  a  výstavba  zastávok  cestnej verejnej osobnej dopravy a integrovaných zastávok subsystémov verejnej osobnej dopravy (napr. spoločná združená zastávka električiek a autobusov, spoločná zastávka autobusov MHD a regionálnej dopravy),

C.5. rekonštrukcia, modernizácia a výstavba záchytných parkovísk Park & Ride (P+R), Kiss & Ride (K+R), Bike & Ride (B+R) a inštalácia systému chytrého parkovania v atraktívnych oblastiach miest.

Odpoveď:

V zmysle výzvy na predkladanie ŽoNFP, časť 2.2 Kategória podmienok poskytnutia príspevku: OPRÁVNENOSŤ AKTIVÍT REALIZÁCIE PROJEKTU, podmienka poskytnutia príspevku č. 14 Podmienka oprávnenosti aktivít projektu platí, že „Aktivitu C.5. je možné realizovať iba v súvislosti s realizáciou aktivít C.1. a/alebo C.2. a/alebo C.3 a/alebo C.6. (okrem projektov, ktoré vychádzajú z vypracovaného plánu udržateľnej mobility)“. Uvedená podmienka súvisí výlučne s realizáciou aktivity C.5. V praxi to znamená, že projekt, súčasťou ktorého je aj typ aktivity C.5., je výdavok súvisiaci s rekonštrukciou, modernizáciou a výstavbou záchytných parkovísk Park & Ride (P+R), Kiss & Ride (K+R), Bike & Ride (B+R) a inštaláciou systému chytrého parkovania v atraktívnych oblastiach miest oprávnený za predpokladu, že súčasťou projektu bude minimálne jedna z typu aktivít C.1. a/alebo C.2. a/alebo C.3 a/alebo C.6.

V rámci typu aktivity C.5. rekonštrukcia, modernizácia a výstavba záchytných parkovísk Park & Ride (P+R), Kiss & Ride (K+R), Bike & Ride (B+R) a inštalácia systému chytrého parkovania v atraktívnych oblastiach miest nie je podmienkou oprávnenosti inštalácia systému chytrého parkovania.

Otázka č. 10:

Rád by som sa opýtal, či do projektu rekonštrukcie zastávok (SC IROP 1.2.1, Územie ŽSK UMR) je možné zaradiť aj také zastávky MHD, u ktorých by šlo len o výmenu prístrešku a mobiliáru a poprípade malých, drobných stavebných úprav (nie úprava zásekov, nástupíšť atď.,  nakoľko to z technického a priestorového hľadiska nie je možné).

Odpoveď:

Súčasťou procesu odborného hodnotenia projektu je aj posúdenie **súladu projektu s horizontálnym princípom nediskriminácia**, pričom ide o vylučujúce kritérium. V rámci kritéria sa posudzuje, či je projekt v súlade s horizontálnym princípom nediskriminácia resp. s podmienkami prístupnosti podľa č. 9 Prístupnosť Dohovoru OSN o právach osôb so zdravotným postihnutím. Uvedené informácie by mali byť súčasťou častí  ŽoNFP: 7. Popis projektu, príloha Opis projektu, príloha Projektová dokumentácia. Hodnotiteľ posúdi najmä, či stavebné objekty, verejne prístupné priestory a verejne prístupné budovy sú/budú bezbariérové, sú/budú v súlade s princípmi univerzálneho navrhovania a vytvárajú/budú vytvárať podmienky pre prístup osobám so zdravotným postihnutím.

V prípade, že Vami prezentovaný spôsob riešenia by neobsahoval vyššie uvedené princípy, môže byť vo fáze odborného hodnotenia vyhodnotený ako nespĺňajúci vylučujúce kritérium, čo znamená Rozhodnutie o neschválení  ŽoNFP. V prípade, že súčasné riešenie obsahuje prvky bezbariérovosti a pod., žiadateľ je povinný tieto riadne uviesť v príslušných častiach ŽoNFP.

Otázka č. 11:

Rada by som sa opýtala, či zoznam oprávnených obcí (príloha č. 10) vo výzve je konečný alebo je možné ho dopĺňať, keďže niektoré významné dopravné uzly banskobystrického kraja som v tabuľke nenašla a ak tomu správne rozumiem, týmto by boli tieto mestá/obce vynechané.

Odpoveď:

Áno, zoznam je konečný.

Aktualizácia č. 2 k výzve na predkladanie žiadostí o nenávratný finančný príspevok na zvyšovanie atraktivity a konkurencieschopnosti verejnej osobnej dopravy zo dňa 11.04.2017 upravuje aj znenie podmienky poskytnutia príspevku č. 18 Podmienka, že projekt je realizovaný na oprávnenom území. V rámci podmienky poskytnutia príspevku č. 18 sa dopĺňa formulácia, v zmysle ktorej je možné podporiť projekty s preukázateľným dopadom na cieľové územie. V prípade, že projekt bude realizovaný mimo cieľového územia, musí mať preukázateľný dopad na ťažiská osídlenia, pričom tieto musia mať z realizácie projektu preukázateľný úplný alebo prevažujúci prospech.

Riadiaci orgán pre IROP v tejto súvislosti zverejnil „Metodické usmernenie k preukázateľnému dopadu projektov špecifického cieľa 1.2.1 na oprávnené územie“, ktoré jednoznačne definuje spôsob možnosti aplikácie predmetnej zmeny výzvy pre jednotlivé aktivity. Usmernenie je zverejnené na webovom sídle Ministerstva pôdohospodárstva a rozvoja vidieka SR http://www.mpsr.sk/index.php?navID=47&sID=67&navID2=1197 .

Otázka č. 12:

Pri vypĺňaní ŽoNFP v ITMS 2014+ v časti Výber programovej štruktúry ponúka systém dva rôzne kódy – ktorý máme vybrať keď názov je rovnaký ?

Odpoveď:

302010021 – menej rozvinutý región,

302010022 – viac rozvinutý región.

**Usmernenie k spôsobu klarifikácie povinných príloh ŽoNFP**

RO IROP v súvislosti s často kladenými otázkami týkajúcimi sa spôsobu odstraňovania nedostatkov predloženej ŽoNFP vydáva nasledovné usmernenie pre žiadateľov. Cieľom tohto usmernenia je zadefinovať jednotný postup klarifikácie ŽoNFP na základe Výzvy na doplnenie chýbajúcich náležitostí ŽoNFP v rámci administratívneho overenia ŽoNFP.

RO/SO v rámci klarifikácie postupuje nasledovne:

1. **Žiadateľ nepredložil povinnú prílohu** **spolu so ŽoNFP, alebo predložená povinná príloha nespĺňa požadované náležitosti** (napr. nie je úplná) – RO/SO v rámci klarifikácie vyzve žiadateľa na doloženie chýbajúcej prílohy, alebo na doplnenie chýbajúcich náležitostí prílohy ŽoNFP. Žiadateľ je povinný doručiť chýbajúcu prílohu alebo doplniť chýbajúce náležitosti prílohy ŽoNFP v lehote stanovenej RO/SO vo Výzve na doplnenie chýbajúcich náležitostí ŽoNFP.

V prípade prílohy ŽoNFP, pri ktorej sa vyžaduje jej právoplatnosť (napr. príloha *Právoplatné rozhodnutie stavebného úradu alebo iné povolenie na realizáciu stavby podľa platnej legislatívy)*, právoplatné rozhodnutie/povolenie musí byť predložené najneskôr ku dňu doplnenia chýbajúcich náležitostí ŽoNFP v zmysle Výzvy na doplnenie chýbajúcich náležitostí ŽoNFP. Zároveň, ak ide o súvisiacu projektovú dokumentáciu, žiadateľ formou čestného vyhlásenia (príloha 3.b Príručky pre žiadateľa) preukazuje, že predkladaná projektová dokumentácia je úplná a totožná s projektovou dokumentáciou, ktorá bola predmetom povoľovacieho konania a bola v tomto konaní overená.

1. **Žiadateľ nepredložil povinnú prílohu** **spolu so ŽoNFP, alebo predložená povinná príloha nespĺňa požadované náležitosti a povinná príloha má stanovený dátum platnosti** (napr. príloha k  ŽoNFP nesmie byť staršia ako 3 mesiace, resp. ako 1 mesiac ku dňu predloženia ŽoNFP; podľa konkrétnej povinnej prílohy k ŽoNFP a konkrétnej výzvy na predkladanie ŽoNFP) – RO/SO v rámci klarifikácie vyzve žiadateľa na doloženie chýbajúcej prílohy, alebo na jej opravu (napr. potvrdenia Sociálnej poisťovne). Žiadateľ je povinný doručiť chýbajúcu alebo opravenú prílohu v lehote stanovenej RO/SO vo Výzve na doplnenie chýbajúcich náležitostí ŽoNFP, pričom dátum vydania príslušnej prílohy predloženej na základe doplnenia nesmie byť starší ako 3 mesiace, resp. 1 mesiac ku dňu predloženia ŽoNFP (podľa konkrétnej povinnej prílohy ŽoNFP).

V prípade nedoplnenia chýbajúcich náležitostí v stanovenom termíne, resp. v požadovanej forme, alebo ak aj po doplnení ŽoNFP naďalej pretrvávajú pochybnosti o pravdivosti alebo úplnosti ŽoNFP, na základe čoho nie je možné overiť splnenie niektorej podmienky poskytnutia príspevku a rozhodnúť o schválení ŽoNFP, alebo nesplnenia podmienky platnosti prílohy, ako aj v prípade nesplnenia podmienok poskytnutia príspevku, RO/SO postupuje podľa Príručky pre žiadateľa (Rozhodnutie o zastavení konania / Rozhodnutie o neschválení ŽoNFP).

1. Koncepcia územného rozvoja Slovenska 2011 v znení KURS 2011 [↑](#footnote-ref-1)